Sommerfugle boomer i varmen - Danmarks Naturfredningsforening
Mens nogle dyr bukker under for tørken, så har sommervarmen givet plads til sommerfuglene. Ny data fra NaturTjek viser, at der er langt flere blåfugle og citronsommerfugle end tidligere år
- Vi har sammenlignet observationer fra juni og juli måned med samme periode i 2016 og 2017, og vi kan se markant flere observationer af sommerfugle i år. Faktisk er der denne sommer seks gange så mange observationer af citronsommerfugle, og tre gange så mange observationer af artsgruppen blåfugle registreret end i 2017. Det er en hård sommer for mange andre dyr, men kærkomment med et godt sommerfugleår, for specielt sommerfugle har svære betingelser i Danmark, siger projektleder for NaturTjek, Simon Leed Krøs.
- Sommeren har givet ekstraordinært gode vækstbetingelser for specielt sommerfugle, hvis udvikling fra æg til fuldvoksent insekt går hurtigere, når der er vedvarende varme. Der har formentlig også været godt med føde, for mange af de planter som fx sommerfugle og vilde bier afhænger af trives godt uden megen regn, mens hurtigvoksende planter som tidsler og græsser for engang skyld må vige, siger han.
- Nogle sommerfugle kan få op til tre generationer på en sommer. Det gælder faktisk både citronsommerfugle og blåfugle, som tæller i alt 12 forskellige arter i Danmark. Om deres larver vil få lige så let ved at finde planteføde i tørken er usikkert. Vi ved også, at reel tørke kan ende med at forkorte sommerfuglenes liv. Så selv sommerfuglene vil også nyde godt af lidt snarlig regn. Vi ser frem til at se, om sommerfugle-registreringerne forsætter med at vælte ind fra vores mange NaturTjek-brugere, siger Simon Leed Krøs fra Danmarks Naturfredningsforening.